
  Josát rabasta gákteoza. Giehta deaivvaha seammás gáibbevuole. Dat lea linis dego máná čurti. Son loktesta čehporasa maiddái niehkabealde. Suoidnemánu liegga jiella ii nákce čoaskudit ja váimmovuolli lea dievva.

  – Manne son nie čeaskat galgá leat? Josába mielas finada, muhto jurdda boatkana.

  Vilges uksa rahpasa ja nisu girddiha latnjii. Uksa báhcá goavkkil ja lanjas gullo gižas.

  – Dál mun gal manan.

  – Iigo váivván lean geargat velá oaidnit, sester bosiha ja čavgesta firkkalbátti.

  Son lei girddihan ruovttoluotta seammás go Josát lei buvttehan uksagaskii ja guovllastan latnjii. Nissona leaktu lea issoras.

  – Diet dat gal njeaidá, Josát murddiha doŋgget ja himiha áktekeahttá sestera cuvzama.

  Áhčči lea oainnestan maid lei áibbašan. Son šloahtá olggos ja njiedjá lagežiid čađa buohcceviesu sátkui. Unna johkafanas vuolgá rievdat fiinna rávnnjis. Josát dušše vehá melosta. Vilges uksa, vilges firkkal ja budnji giesaldat. Miella lea ain moivvas, muhto ii sáhte dadjat ahte lea unohasge. Giesaldat lea bajábealde buot earáid. Jurdagat eai jeagat luktesuonju guhkkelii. Veagal máhccet. Mánotbadji, jahki, dolátdovle ja fas giesaldat man son lea oainnestan – measta suoli sesteris.

  Josába eallin leamaš eanaš suolggaid golgi, báikkohagaid bisánaddi, ája. Goas ii sohpan oktovuođa ahkit, dedde luonddumoarit ja áigáiboađuin cakkahallamat. Eallima mohkiid guorahallan geasuhii stáđis albmá eambo go goargguid čohkken. Son lei gal liikostange.

  Vai leigo? Josát ii leat sihkkar, vaikko váivi lea sohpan álmmeheapmin. Leigo buot dattetge niehku ja son adjágasas meafardan okto? Mahkáš atnán sihkkarin ahte ii háliit šat geange; dan maŋŋá go dat gean čalbmi lei válljen, manai meattá dego suoivva. Bisánkeahttá.

  Josát bárggádii vuosttas geardde ruoššafebera áigge. Dávda sotnadii eanaš boarrásiid. Josát, gii lei dalle velá nuorra, bánccardii sámelgietkamis dego ii mihkkege. Su áhčči lei Vulle-Sámmol ja eadni Sábin-Káre.

  – Itgo don dovdda mu?

  Guhkes seamoalmmái lei čužžon Káre-eatni oađđadagaid bálddas riegádahttima maŋŋá. Albmás lei guhkes vilges gákti badjelis ja son lei lebben goapmiriiddis rabas. Goappásge ledje máŋga návleráiggi.

  – Mun lean Jesus Kristus, almmái lei joatkán. – Muhto go mun nuppe háve boađán, mun lean eŋgela hámis.

  Káre morihii ja guorahalai albmá sániid vuđolaččat. Vilgesgáktealmmái lei muitalan váivvi ja suohttasa. Ovdalgo nahkárat ledje rohtten fas, de son lei roahkohan gieđaid ja jeđđen iežas: «… šaddos du dáhttu, mo almmis nu maiddái eatnan alde …»

  
  Fanas skoariha sátkui. Josát gorgŋe ceakkomielli bajás Boaresbáikái. Doppe ássá siessá gii lea lohkameahttun geardde láhčán gussiide saji unna stoboža láhttái. Go Boaresbáikkis vázzila eará dáluide, lea velá ceahkki gorgŋen láhkai. Muđuid Ohcejohnjálmmi biras lea eanaš daŋaseana. Čázehiiguin lea somá nivkkuhit dákkáraš guovllus.

  – Vuolggán fitnat guolbanis, olbmot hoahkalit.

  Duššiid dihtii eai dattetge vuolgge. Galgá leat juoga earán nugo dál Josábis, gii buorebutge šloahtá go nivkkuha. Josát snuđáda juo ovdalgo rabasta uvssa. Dearvvahallama maŋŋá lea goitge čilgedaddat mii joga sisa gullo. Mo siessalat, naba mannji? Iige almmái duššás snuđádan. Siessá, vaikko ii leat mearihis sáhkkii, jotkkii.

  – Goabbá dat lea, nieida vai gánda?

  – Na, dathan gal lea, Josát himáhallá.

  Maidba son eará diđii? Sestera moarri ii lean geasuhan su jearahit liiggiid.

  Bárdán lei siesságe oaivvi go lei gullagoahtán náittosságaid, muhto moari gal ii lean nisttihan ala. Eambo leaskanisu sivvui soige siessalis áigáiboađut.

  – Mo dal áigubeahtti dálludišgoahtit? son hálešta go lea stellen káffekohpa ja spihkeguollesneaidda guossái.

  – Mobahan dal, siessal himáhallá. Son ii leat sihkkar maid siessá oaivvilda gažaldagainis. Mii imaš áigumušaid das? Go beare dálludišgoahtit. Nuhan almmilottitge.

  Juos Josába eallin ii lešge mannan buot stábiid mielde, dan nubbi olmmoš ii vuohte. Beahttašumit ja fuolat eai leat bastán čáskadit olmmošnáli su ámadajus. Dallege go son ii himáhala, čiekŋalis čalbmegobiin orru suotnjarastimin modji. Velá váddásut livččii árvidit su agi, juos ii deaivvaše diehtit. Ja siessá diehtá; Josát lea viđalogigolmmajahkásaš.

  Iđđedis idjaguossi hoigada fas fatnasa čáhcái. Duvddaša meliin ovddos guvlui gokko rávdnji ii veahket. Ohcejohka lea oainnat eambo go johka. Dat golggiha Beazehis Hehpošvári vielttis ja moalkkarda duohkot deikke nugo jogat ain juo. Dasa lassin dat buljiha goas čiekŋalis jávrin, goas fas golggiha guoikan dahje buvvánaddá baskkes bohkin dassáigo buvttehišgoahtá Detnui. Dalle dat fas moalkkardišgoahtá dego maŋimuš heađis, ja de njamista Deatnu.

  
  Rávná govke čalmmi ja gokčá fas.

  – Manin dat bahádaddá áhčiin?

  Vuogas miella njávkkasta liikká. Buohcceviessu, litna sadji, borramuštallearka. Dego bárbmu. Eai njálmmo skealmmat eaige fađo čuoikagusat seibbiin. Árgabeaivveguoldu ahkidis dálvvi maŋŋá lea oanehassii ložžen.

  Rávná lea niibečeahpi Jumbál-Johána nieida. Jumbál lea beannot miilla bajás. Go joga mielde suhká ja goargŋu nuppi beannot miilla, de lea Vuolledállu. Ja velá miila, de lea Badjedállu, Josába ruoktu. Dohko Rávná lei rievdan biigán.

  Vulle-Sámmola boarráseamos guorahalai ja himihii ain. Čába maid lea Rávná juos ii beros das ahte son lea čalbmetbealli ja boaggejuolgi. Josábii dat ledje áibbas nuppi dási áššit.

  – Álggášitgo munnje eamidin? son lei jearran gutnálaččat dollagáttis.

  Leigga čohkkedan dollagáddái sáimmastallama áigge.

  – Ii mus leat gal geasage eamidin, Rávná lei biehtadallan. – Čalmmehis lámisriehpu.

  Suollemasat songe lei dieđus niegadaddan ebmos bártni birra gii gájošii oktovuođa moaris. Iige lean hehttet vaikko livččii lean vehá silbbat ja gollitge. Josát sáigogávttiin ja duoggesepmoniin ii heiven daid rámaid sisa. Son lea gal guhkes, njuolggočielggat almmái, muhto goasba nieiddat leat duhtan dušše geahččat. Guldalitge livččii somá. Josát stelle sániidis. Go lea fidnen daid mielastis rivttes ortnegii, de sáhttá fertet velá oktii dahje guktii snuđádit ovdalgo beasaha. Dávjá geavvá nu ahte Josába čiekŋalasas boltasan meinnegat eai gurgal dohkálaš ortnegii. Dalle son dušše himáhallá. Čora, lávggastatboagán ja vehá goargu. Daid ovdii ilmmiid almmiid suokkardeaddji ii berostan áŋgiruššat. Nu eamitávnnas livkkihii dálge gieđaid gaskkas – vehá áigái.

  
  Čakčaeahkedat ledje láitasat oktonas boaresbárdnái. Nuoramus viellja lea fáhten juo áigá eamida ja sudnos šuddidit stobus vihtta máná. Ja velá vearrát; vieljas livžu biigá gean bokte čalbmi millosit bisána. Loahpas geavai nugo geavai.

  – Okta eaktu goitge ovdalgo mun páhpa lusa, Rávná lei dadjan hui nannosit. – Dat guhkes seamu eret. Ja čavdegákti galgá albmás leat.

  – Na, já, já, Josát lei dávástallan.

  Geassebaji gal lei suddjet velá dát, lei son guovlladan guvggodan sáiggus. Eaige su lean hehttet dan ruivon soadjegeažitge. Muhto maidba almmái ovtta gáktesáiggu geažil diggot. Vihahanbeaiiđit lei bárdnevuođa maŋimuš geahččalus.

  – Ii dieno! Rávná lea čalbmebealli, muhto áicil. Isitávnnas dássestallá skierragežiin gáibbevuoli bolffis.

  – Buot eret! Ráhkaniibbiin! Dan veardde moarsi lei miehtan, ahte uhca njunevuoleseamu oaččui báhcit.

  Dasto girkoveahka lei guovlladan mášoheamet. Leago duohta ahte Josát? Duohtahan dat lei. Josát duobai morsiinis «Rikkis-Hánssa» skeaŋkakruvnna vuolil áltára lusa. Juos lei dološ riggás vallji skeaŋkut silbbaid Hearrámet vissui, de ii jáhkkán jogasis skoarremuoddá dárbbašit oba čavdegávtti. Muhto de lei boahtán vihahanbeaivi. Iige mášohuddan girkoveahka duššiid. Ođđa gáktihan das lea.

  – Muhto árpmit datte, vilššit burskkihedje.

  Gállu ja čalmmiid biras leat nugo ovdalge, muhto das vulos. Nierat ja gáibi vielgájit dego jeagelbievla. Dan veardde lei maŋŋonan ráhken ahte giđđabeaivváš ii lean geargan njuohtat ruškada gáibbi birrasii.

  
  Oadjebas beaivvit guolbanis vátnot. Josát lea fitnan hándalis ja páhppa gásttašan nieidda Birehin. Mii eará go suhkat ja goargŋut joga bajás. Vuos Jumbálii idjii.

  Nuppe beaivve hoigadit fas fatnasa. Losimus mátki lea ovddabealde, muhto Josát lea fatnasis dego ruovttus. Dál velá eambo go lea bearaš man dihtii doallat čuoimmi. Moanaid guoikkaid ja bogiid maŋŋá lea vuolit Cuokkajávri ja unna bogáš mii laktá dan bajit Cuokkajávrái. Velá dan máttageahčái ja bogi bajás. De lea fatnasa cehkkenáigi. Rávná lokte giesaldaga giehtagávvii ja Josát bardá doabbariiddis rillaboraide. Oanehaš vázzinmuotkki maŋŋá soai leaba Badjedálus.

  Stobus leat guokte lanja. Nuppis ássá Sámmol bearrašiinnis. Son lea vieljažiin nuoramus. Nubbái lea cehkkemin bessodaga boarrásamos, Josát, vehá unnibuš bearrašiin. Dan guovtti lanja gaskka deabarda velá eadni, Sábin-Káre. Bázii golbmalot jagi dassái leaskan mánnáčorragiin. Mánát sturro, náitaladde ja vulge. Josát-guovttos Sámmoliin báziiga dálludit etniinis árbestohpui.

  Vieljašguovttos leaba dego sierra belkkos cehkkojuvvon. Sámmol, geargadis bunci, lea buktán eamida juo áigá dállui. Suokkardit gal láhppo songe, muhto geavaha attáldagaidis eambo fitnetáššiide. Ja de skunjiha suollemasat go astá. Oalle somás áššái gal čárvvasta albma gávdnasiid. Ja juos deaivá leat dalle velá čohkut, juolggit galket áibmui ja julkkihit vehá nuppi sadjái láhttái.

  Josát-njáigu lea báhcán dego háhttehus suokkardallat ruktosis. Gánske dasa ii lean geasge duođi ipmašut dadjamuš. Lešgo leamaš oba dallege go Sámmol buvttii guoimmis, Ásllat-Káre, dállui. Sámmol dušše muhtimin nihlistastá vielljasis iešvuhtii. Josát ii oba dan vearddege.

  Dál soai Rávnnáin dálostallagoahtiba goabbáige oahpes dálus. Farga lea borgemánnu. Ládju lea álggi álggi ja dan maŋŋá hoahppu guollebivdui ovdalgo čakčastoarpmat bosádit.

  Iđitmierká lea loktanan Fálláid bajábeallái ja sáiganan nu ahte lea juo measta jalahas. Josát siđvá gilgesalit čalmmiiguin alážiid ja sugaša gulul. Báikkohagaid fiskkodan skierrelasttat speadjalastet goalkkes čáhcái. Juohke áirostuhčaleamis ihtá čáhcái riekkis, mii bárusta ja viidána, dassážiigo biđge skierregovvosiid.

  Josát lei fierpmi oahppama maŋŋá bonjastan oarjji guvlui ja guovllastan luktegávvii.

  – Moadde geresdoarvvi dieppege, lei árvalan ja bonjastan fas nuorttas.

  Fanasvuođus bánccardit moadde soavvila ja njáhká. Čuotnjátbeassádat nuorbá sullii seamma guvlui go fanas. Giđđat boahtán loddi lea juo hui guoirras.

  Josát lea fárren guimmiinis ja guovttejahkásaš nieiddain Vuogojávrri lusa geassái. Dego bárbmui. Jávrri birrasis fidne fuođđara sihke olbmuide ja šibihiidda. Muđuidge lei vuogas vuolgit duoddara lupmosii oktasaš stobus. Goahtesadji, gosa Josát lea máhccamin, lea jávrri nuorttabealde.

  Goađi lassin vielttis goadnádit áiti, gusabuvri, láhtu ja guollebuvri. Visttiid birra lea unna suhkkes giettáš. Mávssolaš ruonas bohtarastá maiddái lavdnjevisttiid seinniin ja gáhtuin. Soga oktasaš fuođardanbáiki lea leamaš čuđiid jagiid anus ja fidnen ruonas fárdda guolledoidinčáziin ja eará duolvvain. Dakkáraš dielku badjin duoddaris lea heahkas oaidnit. Oasa lea fidnen velá áiddi birra. Bohccot eai oaččo duolbmat gusa suinniid. Josát-guovttos eamidaš leaba láddjen ja hásen suoidneduhkožiid ja fidnen juo goikat.

  Čuovvovaččat lea siibba oarran liššái ja gállilit sutnjui. Dan maŋŋá áibmu leage juo čoskon nu ahte sáhttá rohttet guliid eabbáriid dievva. Guoli haga čáhcegatolmmoš ii oba hivvetge badjel dálvvi. Easkka go čakčastoarpmat leat moddii moivestan jávrri, báhtarit guollebivdit aláža vašu vuopmái. Čuoigansiivvuid áigge gođiid lusa ihtet nuppelágan fuođardeaddjit, badjealbmát. Čohkket ja guođohit čorragiiddiset.

  Fálláid duohken lea Geavu vuopmi ja oarjjabealde Guivi. Josábii leat oahppásat maiddái Ohcejohleagi nuorttabeale duoddarat. Son lea dávjá reŋgon Heaika-vilbealis.

  Dalle mun gárten sudduditge, finada stáđis albmá mielas. Lohkameahttun gerddiid son lei dearpan gálvamuora nuppi gálvva vuostá. Dat lei bissuhis albmá vuohki gavdnjet gumppiid, iige dat leat suddu. Muhto go son lei áibbas okto čorraga luhtte, son lei rohtten luođi hui jitnosit. Nuohttabeallji sus ii leat gal. Ii gal adnoge gumppiid baldaleapmái, muhto muhtimin son gávnnahalai guođohanskihpáriidda.

  – Nuorathan gal háilidit, almmái humiha beallejitnosii. – Muhto eai dat lean dárbbašit gullat, ahte munge. Nahan dal gárttai olmmoš vaikko mo feredit.

  Josát heittii dasto reŋgomis. Dárbu gal livččii lean. Sihke Heaikkas reŋgii ja Josábis gorvvetruhtii, muhto eallin rievddai veagal nuppi guvlui. Nuorra albmát gohčohalle soahtái ja Josát náitalii. Su moadde gisora báhce Heaikka gehččui. Juos guoddá áldu, vilbealli merke čuoikkaid áigge miesi bealljái olgeš: geaigut, ovddal maŋil ja gurut: rastá, rastá sisa, maŋil. Juos fas dálvet gávdno njuovvanboazu, Heaika njuovvá ja buktá Josábii goruda. Daid meafardemiid ovddas Josát máksá smávva geahččobálkká vilbeallái.

  – Gosson dat heargi? suhkki dáikkiha ja dolle nannosabbot.

  Ii leat šat guhkes áigi go soicala siivvuid ja adno fievru. Josábis leat logemat bohcco. Dain muhtimat deivet gárdái ja muhtimat ruhttet gumppe njálbmái. Heargi maid lea. Geasset datge lea dego Ipmeláhči hálddus; gávdno čakčat juos gávdno.

  Viimmat fanas skoariha gáddái. Fiinna bárut šlivgot girtno mii lea dokŋamin čázis. Josát lokte lihti, njoaraha guorusin ja váldá fárrui.

  – Gos don nu jávket? Rávná duikuda.

  Son lei iđđedis báhcán Birehiin guovttá goađi lusa ja vehá duvgon. Soađi jienat eai gullo Vuogojávrri bárbmui, muhto fáŋgaruoššat begget duoppil dáppil.

  – Fitnen Fállávuole gávas, isit hoahkala. – Ihttin dohko livččii liššáin, geasiha velá ja jávohuvvá smiehttat čakčadoaimmaidis.

  Suonjogállima ja guollebivddu maŋŋá vuopmái. Ráhkkanit dálvvi várás. Čuohppat muoraid ja geasehallat. Jeagildit. Mo aitto dat heargi. Easkka dámat. Ii veaje fihttet velá ieš ruoktut. Bigálusaid áigge ihtá juos ihtá. Dat ájagáddi, galggašii fitnat dange buorebut dárkomin ovdalgo muohttá. Dat dat sáhtášii leat vuogas.

  
  Rávná njiedjá buvrri lusa, mii lea gasku vieltti. Son cakkasta uvssa niehkkái ja dárkosta čiegas čihkii ovdalgo oskkilda šielmmá badjel. Buvrris ledje gieskat rigeren gárgidan fáŋggat. Ledje jursán sáltesoavviliid dego čeavrát ja állestan velá bajálažžan leailla. Soavviliin dat gal seamma, muhto – Rávnná njálbmečiegat skuibáhastet. Suollemas modji dálkkoda vehá suhtu; assádit «siráha» láibbi ala. Dan maŋŋá Josába divrrodat, fanasbihkka, lei fidnen fártta vieltái.

  Go Rávná lea sihkkar ahte buvrris ii leat guhtege, son rábáda hildus lákcalihti ja dorjjohallá vieltti bajás goahtái.

  – Buorre gussa bođii vuon’áhku guiggus, son humaida seammás go deavdá girtno. – Na dat dat gal dievai, son lokte duđavaččat meanddi ja deaddila seamma gulul vulos.

  Rávná hálešta bargguidasas, juos eai deaivva leat eará guldaleaddjit.

  – Girdnen veaigeleabbos, gullosta velá go son lokte girtno uvdnaaskki ala. – Nahan leš oaidnit, gavista bahča miella. Farga vuopmái. Goalmmát dálvi juo álgimin ja oktasaš stobus ain. Dán čavčča dat gal lea áigon duođas ovddidišgoahtit. Go juoba juo álgui beasašii, dallehan gal.

  Geassebadjái ášši lei juo goasii vajálduvvan, muhto lea čavčča beallái fas gahkigoahtán.

  Galggašii leat gal dan veardde ahte mii bures šiehttat. Rávná lea juo nu gassat ahte lávččogákti ii heaŋgá šat njuolga.

  
  – Na mii dat dieppe? Rávná čuovggahallá.

  Marrasis givdnju juoga. Ii leat gussa.

  – Almmái! son soasiha ja vilppasta isidis guvlui.

  Ii goitge arvva čurvet. Almmái lahkona.

  – Buorre beaivi!

  – Ipmil atti! Rávná geasiha várrugasat.

  Na muhto, dathan lea Liissá-Máhtte, son dovdá suopmanis ja oaidnáge juo. Máhtte lea Josába vilbealli.

  – Bures! Bures!

  Dearvvahallama maŋŋá Rávnná-guovttos Máhtiin čákŋaleaba goahtái. Dan veardde hárve guossi fitná alážis, ahte Josátge duohpá sisa. Eambo olbmot guolbbi ala eai oba šiehtašege šat. Máhtte čohkána seaŋggaravdda ala. Juogalágan ávaštus deavdá áimmu.

  
  – Ii dáidde adnot šat vuodja, Rávná vilppasta uvdnaaskki guvlui.

  – Na, Máhtte geasiha. – Mus leat veháš ahkidis ságat.

  Son lei ferten gálgat čoddaga ovdalgo sáhtii dadjat. Sii lonuhit velá moadde sáni ja Máhtte vuolgá.

